**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.12.2022, ora 08:00 – 08.12.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.12.2022, ora 07:00**

**RÂURI**

**Debitele au fost în creștere** ca urmare a precipitațiilor căzute în interval și propagării pe râurile din bazinele hidrografice: Tur, Lăpuș, Bârzava, Moravița, Caraș, Nera, Cerna, bazinul superior și mijlociu al Timișului, cursurile inferioare ale Vișeului, Izei, Someșului Mic, Crasnei, Barcăului, Crișului Repede, cursurile mijlocii și inferioare ale Crișului Negru, Crișului Alb și cursul mijlociu al Someșului, în scădere pe râurile din bazinele superioare ale Someșului Mic, Crasnei, Barcăului, Crișurilor și cursul inferior al Someșului și relativ staționare pe celelalte râuri.

Ușoare creșteri de niveluri și debite s-au mai înregistrat și pe unele rîuri din bazinele superioare ale Motrului, Gilortului, Oltețului, Argeșului și pe afluenții Oltului inferior aferenți sectorului aval Acumularea Cornet-amonte Acumularea Ionești, ca urmare a precipitațiilor slabe căzute în interval.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normele lunare, mai mari (în jurul și peste normalele lunare) pe râurile din bazinele hidrografice: Suceava, Moldova, bazinele superioare ale Vișeului, Someșului Mic, Crasnei, Barcăului, Crișului Repede, Mureșului, Târnavelor, cursul superior al Oltului și unii afluenți din bazinul superior al acestuia, cursurile superioare și mijlocii ale Bistriței, Trotușului, unii afluenți din bazinul mijlociu al Jiului și mai mici (sub 30% din mediile multianuale lunare) pe râurile din bazinele hidrografice: Moravița, Cerna, Vedea, Neajlov, Tazlău, Rm. Sărat, Bârlad, Jijia și unii afluenți din bazinul superior al Argeșului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creștere** ca urmare a precipitațiilor prevăzute și propagării pe râurile din bazinele hidrografice: Tur, Lăpuș, Timiș, Bârzava, Moravița, Caraș, Nera, Cerna, bazinele superioare ale Crasnei, Barcăului, Someșului Mic, Crișurilor, Arieșului, Argeșului, bazinul superior și mijlociu al Jiului, bazinul inferior al Someșului și pe unii afluenți ai Oltului inferior, în scădere pe cursurile inferioare ale Crasnei, Barcăului, Crișului Repede, cursurile mijlocii și inferioare ale Crișului Negru și Crișului Alb și relativ staționare pe celelalte râuri.

Creșteri mai însemnate de niveluri și debite ca urmarea a precipitațiilor mai însemnate cantitativ prevăzute se pot înregistra pe unele râuri din Banat și Oltenia.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 07 – 08.12.2022 a fost în scădere, având valoarea de 3900 m3/s**, sub media multianuală a lunii decembrie (5200 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi staționar (3900 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 07.12.2022, ora 08:00 –08.12.2022, ora 06:00**

**ÎN ŢARĂ**

În vestul și centrul țării cerul a fost temporar noros, iar în restul teritoriului înnorările au persistat în cea mai mare parte a intervalului. Temporar s-au semnalat precipitații, în sud-vest, local în sud și sud-est și izolat în centru și nord-vest. Au fost ploi și burniță, iar în Maramureș trecător și lapoviță. În Munții Banatului și în Carapații Meridionali au predominat ninsorile și pe alocuri s-a depus strat nou de zăpadă (5...10 cm), iar în restul masivelor numai cu totul izolat a nins. În sudul Banatului, în nordul Olteniei și în nord-vestul Munteniei cantitățile de apă au depășit 10...15 l/mp. A fost ceață, local în Moldova, unde a și persistat pe suprafețe mici, iar trecător și în celelalte regiuni. Vântul a suflat slab și moderat, cu unele intensificări în zona montană înaltă (viteze de până la 55...60 km/h, ce au determinat transport de zăpadă în nordul Carpaților Orientali și în Masivul Făgăraș). Stratul de zăpadă s-a menținut la munte, în general la peste 1400 m și măsura -în platformele stațiilor meteo- până la 47 cm în Munții Călimani. Regimul termic a fost caracterizat de valori termice în general peste mediile climatologice, astfel maximele s-au încadrat între 0 grade la Darabani și 13 grade la Mangalia, iar la ora 06 se înregistrau între -4 grade la Darabani, Botoșani, Joseni, Miercurea Ciuc, Târgu Mureș, Câmpeni, Cluj Napoca și Huedin și 8 grade la Sfântu Gheorghe, Constanța-dig și Constanța.

***Observații:*** *de ieri dimineață de la ora 06 au fost în vigoare 16 atenționări cod galben pentru fenomene meteorologice periculoase imediate, 9 emise de către SRPV Bacău, câte 2 emise de către SRPV Timișoara și SRPV Constanța și câte 1 de către SRPV Cluj-Napoca, SRPV Sibiu și SRPV Craiova.*

**LA BUCUREŞTI**

Vremea a fost în continuare închisă. Pe parcursul nopții trecător a plouat slab sau a burnițat, iar în unele cartiere s-a semnalat ceață. Vântul a suflat slab. Temperatura aerului nu a avut variații semnificative, astfel că maxima a fost 5 grade la Filaret și Afumați și 6 grade la Băneasa, iar la ora 06 se înregistrau 4 grade la Afumați și 5 grade la Filaret și Băneasa.

**3. Prognoza meteorologică în intervalul 08.12.2022, ora 08:00 –09.12.2022, ora 08:00**

**ÎN ŢARĂ**

Vremea va fi în general închisă. Se vor semnala ploi slabe sau burniță, pe parcursul zilei în jumătatea de vest și pe arii mai restrânse în rest, iar noaptea local și temporar în toate regiunile. La munte și trecător în nordul Moldovei vor fi precipitații mixte și izolat se va produce polei. Va fi ceață mai persistentă în regiunile extracarpatice și pe alocuri, îndeosebi dimineața și noaptea, și în rest. Vântul va sufla slab și moderat, cu unele intensificări pe crestele montane. Temperaturile maxime se vor încadra în general între 2 și 10 grade, iar cele minime vor fi cuprinse între -2 și 7 grade, cu valori ușor mai ridicate pe litoral.

**LA BUCUREŞTI**

Vremea se va menține în general închisă. Se va semnala ceață mai ales dimineața și noaptea, iar trecător va ploua slab sau va burnița. Vântul va sufla în general slab. Temperatura maximă va fi de 6...8 grade, iar cea minimă se va situa în jurul valorii de 4 grade.

1. ***CALITATEA APELOR***

**1. Pe fluviul Dunărea**

***Administrația Rezervației Biosferei Delta Dunării*** informează că în data de 06.12.2022 a fost semnalată o poluare accidentală cu motorină a apei fluviului Dunărea, brațul Chilia, în zona localității Plauru, județul Tulcea. În urma controlului efectuat pe brațul Chilia de către reprezentanții A.R.B.D.D. și G.N.M. - C.J. Tulcea, s-a constatat că pata de motorină s-a disipat, rămânând numai niște urme în dreptul canalului Mila 36.

***Administrația Națională Apele Române*** revine cu informaţii despre poluarea accidentală cu produse petroliere a apei fluviului Dunărea, care s-a produs în data de 06.12.2022, la ora 15:30, în zona Sistemului Hidroenergetic Porțile de Fier I, localitatea Gura Văii, judeţul Mehedinți.

Rezultatul analizelor pentru probele de apă prelevate în data de 06.12.2022 se prezintă astfel:

|  |  |  |  |
| --- | --- | --- | --- |
| Secțiunea de prelevare | Data prelevării | pH [ unități pH ] | Substanțe extractibile [ mg/l] |
| Fl. Dunărea- Amonte CHE PFI | 06.12.2022 | 8,25 (T=21,2°C) | 8.5 |
| Fl. Dunărea- aval CHE PFI | 06.12.2022 | 8,21 (T=21°C) | 176.4 |

În data de 07.12.2022, echipele de intervenție din cadrul S.G.A. Mehedinți formate dintr-un personal de 30 de membri (conducere, ingineri, muncitori), 1 navă și 2 ambarcațiuni, dotate cu 1450 kg Spill Sorb și 50 m baraj plutitor absorbant, s-au deplasat pe sectorul aval de PF I, cuprins între km fl. 941, localitatea Gura Văii și km fl. 925, localitatea Șimian, în vederea monitorizării și acționării pentru diminuarea undei de produs uleios și stoparea propagării în aval.

În urma verificărilor efectuate de către reprezentanții S.G.A. Mehedinți, s-a constatat că pe sectorul menționat încă se mai observă ușoare irizații de produs uleios.

În zonele menționate reprezentanții S.G.A. Mehedinți acționează în continuare cu Spill Sorb.

**2. Pe râurile interioare**

***Administrația Națională Apele Române*** informează că în data de 07.12.2022, ora 16:30, a fost semnalată prezența unei spume de culoare neagră, pe o lungime de 700-800 m, pe suprafața apei lacului Golești, pe râul Argeș, în zona comunei Bradu, județul Argeș. Nu s-a semnalat mortalitate piscicolă. Se va reveni cu informații suplimentare.

**3. Pe Marea Neagră**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 06.12.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: *MS-1, MS-2, AB-2***. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Timiş*** informează despre producerea, în data de 29.11.2022, la ora 15:40, unei poluări accidentale a aerului cu o cantitate de aproximativ 2000 mc de gaze, în zona localităţii Lovrin, judeţul Timiş, din cauza unei avarii la colectorul de distribuţie gaze LTS Calacea – Sânnicolau Mare, care aparţine operatorului Expert Petroleum. S-a izolat tronsonul de colector avariat şi s-a remediat prin montarea unei şarniere.

1. **În domeniul solului şi vegetaţiei**

***Agenţia pentru Protecţia Mediului*** ***Argeș*** informează despre producerea, în data de 07.12.2022, la ora 13:30, unei poluări accidentale a solului cu 40 l de țiței și 150 l de apă de zăcământ, în zona localităţii Merișani, judeţul Argeș, din cauza unei avarii la o conductă ce aparţine OMV Petrom. A fost afectată o suprafaţă de circa 20 mp de sol (islaz). Au fost luate măsuri pentru remedierea avariei şi ecologizarea zonei afectate.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.12.2022-07.12.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

Direcția Comunicare